Diari Oficial de la Generalitat Valenciana


Sumari del DOGV 5846, del 10-09-2008 (2008/10156)

ORDE de 8 de setembre de 2008, de la Conselleria de Justícia i Administracions Públiques, per la qual es regulen i convoquen ajudes per a les xicotetes i mitjanes empreses de la Comunitat Valenciana, per tal de promoure la utilització del negoci electrònic i, específicament, fomentar la facturació electrònica (e-FACTURA), en l'exercici 2008.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5846

Data del DOGV
:   10-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/10145


Data del document
:   08-09-2008

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda a les empreses
    * suport econòmic
    * telemàtica
    * petita i mitjana empresa
    * canvi tecnològic
    * nova tecnologia
    * empresa comercial
    * comerç electrònic
    * ajuda pública

ORDE de 8 de setembre de 2008, de la Conselleria de Justícia i Administracions Públiques, per la qual es regulen i convoquen ajudes per a les xicotetes i mitjanes empreses de la Comunitat Valenciana, per tal de promoure la utilització del negoci electrònic i, específicament, fomentar la facturació electrònica (e-FACTURA), en l'exercici 2008. [2008/10831]
L'article 19 de l'Estatut d'Autonomia de la Comunitat Valenciana atribueix a la Generalitat, en l'àmbit de les seues competències, l'impuls d'un model de desenrotllament equitatiu, territorialment equilibrat i sostenible, basat, entre altres fonaments, en la plena integració en la societat de la informació, i reconeix el dret d'accés dels valencians i les valencianes a les noves tecnologies; així com que la Generalitat desenrotlle polítiques actives que impulsen la formació, les infraestructures i la seua utilització.
Per la seua banda, en l'àmbit estatal, el Consell de Ministres del dia 4 de novembre de 2005 va aprovar el Pla AVANZA, un dels eixos del Programa Enginy 2010 posat en marxa pel Govern de l'Estat per a impulsar I+D+i, per tal de desenrotllar la Societat de la Informació i del Coneixement (SIC) a Espanya, la seua convergència amb Europa i entre les comunitats autònomes. Així mateix, l'esmentat pla s'orienta a aconseguir l'adequada utilització de les tecnologies de la informació i la comunicació (TIC) per a contribuir a l'èxit d'un model de creixement econòmic basat en l'increment de la competitivitat i la productivitat.
En aquest context, el 27 juliol de 2006, es va subscriure entre el Ministeri d'Indústria, Turisme i Comerç i la Generalitat, el Conveni de Col·laboració per al desenrotllament del Pla AVANZA a la Comunitat Valenciana. En l'addenda al dit Conveni, de data 26 de desembre de 2006, referida al desenrotllament del programa Pime Digital, es preveu l'actuació número 5 intitulada "Ajudes destinades a les pimes per a promoure la utilització de solucions o plataformes tecnològiques de negoci electrònic".
En l'àmbit autonòmic, el 12 de maig de 2004, el president de la Generalitat va presentar la nova estratègia del Consell en matèria de telecomunicacions avançades i de consolidació de la societat tecnològica i del coneixement a la Comunitat Valenciana, AVANTIC 2004-2010, integrada pel Pla Estratègic Valencià de Telecomunicacions Avançades (PEVTA) i pel Pla Estratègic per a la Consolidació de la Societat Tecnològica i del Coneixement a la Comunitat Valenciana (PETIC), a més de per tres programes horitzontals que aborden respectivament la gestió avançada del coneixement, la I+D+i en TIC i l'estructura orgànica i funcional del conjunt d'AVANTIC.
Dins d'AVANTIC -la implementació i coordinació general del qual competeix a la Direcció General de Modernització de la Conselleria de Justícia i Administracions Públiques-, l'atenció a les pimes i a la seua immersió tecnològica en TIC és un dels eixos clau per a garantir la sostenibilitat i l'increment de la nostra competitivitat empresarial, el progrés econòmic i el desenrotllament social de la Comunitat Valenciana. El Pla per a la Consolidació de la Societat Tecnològica i del Coneixement, PETIC, d'AVANTIC, arreplega el programa i-pimes. Aquesta iniciativa enfila de manera expressa, a través de diverses actuacions, la consecució d'unes pimes plenament competitives a partir de l'ús intel·ligent de les noves tecnologies i de l'aprofitament comú, sostenible i eficient del coneixement que gràcies a elles es genera, com a màxim valor productiu en la nova economia del coneixement, tal com assenyala la iniciativa i2010, de la Comissió Europea.
Per tot això, la Conselleria de Justícia i Administracions Públiques convoca aquestes ajudes adreçades a fomentar l'aplicació de les tecnologies de la informació i la comunicació per a dinamitzar la nostra economia i modernitzar les nostres pimes, proveint-les dels mitjans amb els quals ser autèntics motors de progrés, sobre la base de la competitivitat en TIC.
Així, doncs, en virtut de tot allò que s'ha exposat, d'acord amb el que establix la Llei 38/2003, de 17 de novembre, General de Subvencions i fent ús de les facultats que m'atorga l'article 28 de la Llei 5/1983, de 30 de desembre, del Consell, i a proposta de la Direcció General de Modernització,
ORDENE
Article 1. Objecte
Es convoquen ajudes econòmiques destinades fomentar l'ús de la factura electrònica entre les pimes de la Comunitat Valenciana, a través:
1. Del finançament del cost de la incorporació de les empreses a les solucions o plataformes tecnològiques de factura electrònica.
2. Del finançament de l'assessorament necessari per a la seua anàlisi i posterior implantació.
3. Del finançament dels costos relacionats amb la formació necessària per a la seua utilització.
Article 2. Característiques, modalitat, procediment de concessió i gestió de les ajudes
1. De conformitat amb el que establix l'article 3.3 del Decret 147/2007, de 7 de setembre, del Consell, aquestes ajudes no necessiten la seua notificació o comunicació a la Comissió Europea per subjectar-se al règim de minimis, d'acord amb el que disposa el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE núm. L 379, de 28 de desembre de 2006).
2. Les ajudes que es convoquen mitjançant la present Orde tenen la modalitat de subvenció, i podran sol·licitar-se per al finançament del cost de la incorporació de les empreses a les solucions o plataformes tecnològiques de factura electrònica; de l'assessorament necessari per a la seua anàlisi i la seua posterior implantació; així com dels costos relacionats amb la formació necessària per a la seua utilització.
3. El procediment de concessió serà el de concurrència competitiva.
4. Amb caràcter d'entitat col·laboradora i d'acord amb el que disposen els articles 12, 13, 15 i 16 de la Llei 38/2003, de 17 de novembre, General de Subvencions, les ajudes convocades mitjançant la present norma seran gestionades pel Consejo de Cámaras de Comercio, Industria y Navegación de la Comunitat Valenciana.
Article 3. Àmbit objectiu. Serveis subvencionables
Els serveis objecte de les ajudes s'integraran en els tipus següents:
a) Solució, plataforma o servei que permeta enviar i rebre factures electròniques en el format XML (facturae, establit per l'administració General de l'Estat), així com que permeta una fàcil integració amb els sistemes de gestió interna de l'empresa (comptabilitat, tresoreria, gestió de magatzem, etc.).
b) Assessorament necessari per a l'anàlisi i posterior implantació dels elements assenyalats en l'apartat anterior.
c) Formació necessària per a la seua utilització.
Article 4. Àmbit subjectiu. Persones i entitats destinatàries de les ajudes
1. Les ajudes regulades en la present Orde tindran com a beneficiàries xicotetes i mitjanes empreses, el domicili o seu de direcció efectiva de les quals, radique al territori de la Comunitat Valenciana.
2. A l'efecte de la present convocatòria de subvencions es considerarà pime, segons la Recomanació de la Comissió Europea, de 6 de maig de 2003, sobre definició de microempreses, xicotetes i mitjanes empreses (DOUE núm. L 124/36, de 20 de maig de 2003), tota entitat, independentment de la seua forma jurídica, que exercisca una activitat econòmica i que reunisca els requisits següents:
a) Que ocupe menys de 250 persones.
b) Que tinga un volum de negoci anual no superior a 17.697.435 d'euros, o bé un balanç general no superior a 73.178.638 euros.
3. Les condicions exigides per a beneficiar-se d'aquestes subvencions hauran de mantindre's fins al moment del pagament d'aquestes.
Article 5. Import de les ajudes
1. L'import global màxim destinat a aquesta convocatòria és de 600.000 euros que es concediran a càrrec dels pressupostos de la Generalitat per a l'exercici 2008, aplicació econòmica 23.17.73.956.98.3, línia de subvenció T5063, denominació «Negoci electrònic (Pla AVANÇA- Pime Digital)».
2. Cada pime sol·licitant no podrà resultar adjudicatària per un import superior al 90% de la quantia que justifique; i, en tot cas, l'import de la subvenció per pime no superarà la quantia de 800 euros.
Article 6. Exclusions i denegacions
1. En virtut de l'article 1 del Reglament (CE) Núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE núm. L 379, de 28 de desembre de 2006), no podran obtindre la condició de beneficiàries les xicotetes i mitjanes empreses l'activitat de les quals estiga relacionada amb els sectors de la pesca i l'aqüicultura -segons es preveu en el Reglament (CE) 104/2000, del Consell-; la producció primària dels productes agrícoles que figuren en la llista de l'annex I del Tractat; la transformació i comercialització dels productes agrícoles que figuren en la llista de l'annex I del Tractat; l'exportació a tercers països o estats membres, l'ús de béns nacionals amb preferència sobre els béns importats; el sector del carbó; adquisició de vehicles de transport de mercaderies per carretera; o en cas de tractar-se d'empreses en crisi.
2. En tot cas, tal com estableix l'esmentat Reglament (CE) núm. 1998/2006, de la Comissió, l'ajuda total de minimis concedida a una empresa determinada no podrà superar, durant qualsevol període de 3 exercicis fiscals, l'import brut de 200.000 euros; llevat que l'empresa opere en el sector del transport per carretera, i en aquest cas, l'import brut no podrà superar els 100.000 euros.
3. Podrà ser motiu de denegació de l'ajuda sol·licitada, que la persona física o entitat beneficiària haguera incorregut en qualsevol de les circumstàncies o incompliments indicats en els articles 13 de la Llei 38/2003, de 17 de novembre, General de Subvencions, i 47.9 del Text Refós de la Llei d'Hisenda Pública, respecte de les ajudes concedides en exercicis anteriors, sempre que els esmentats incompliments o circumstàncies hagueren sigut constatats per resolució ferma dictada, prèvia tramitació del corresponent procediment en què s'haja donat audiència a la persona o entitat interessada, i no hagueren transcorregut més de cinc anys des de la seua fermesa.
Article 7. Sol·licituds
Cada pime sol·licitant presentarà una única sol·licitud d'acord amb el model normalitzat que figura com a annex 1 al present document. L'esmentat imprés, junt amb la resta d'annexos a la present Orde, es trobarà disponible per al seu ompliment en la pàgina web de la Generalitat www.prop.gva.es, a les oficines PROP i en qualsevol de les seus de les cambres de Comerç, Indústria i Navegació de la Comunitat Valenciana; així com en les seues respectives pàgines web.
Article 8. Lloc de presentació de sol·licituds
1. Les sol·licituds de subvenció junt amb la documentació requerida hauran de presentar-se, preferentment, als registres que a continuació es relacionen:
a) Registre General de qualsevol de les cambres de Comerç, Indústria i Navegació de la Comunitat Valenciana, les adreces de les quals es relacionen en l'annex 5 al present document.
b) Registre General de la Conselleria de Justícia i Administracions Públiques (c/ Historiador Chabàs, 2; CP: 46196, València).
c) Registre de la Direcció Territorial de Justícia i Administracions Públiques - Alacant (Rambla Méndez Núñez, 41 -Torre de la Generalitat-; CP: 03085, Alacant).
d) Registre de la Direcció Territorial de Justícia i Administracions Públiques - Castelló (c/ Major, 76 - Casa dels Caragols -; CP: 12760, Castelló de la Plana).
2. La preferència prevista en l'apartat anterior no obsta el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per això les sol·licituds, escrits i comunicacions que els ciutadans i ciutadanes dirigisquen als òrgans de les administracions públiques podran presentar-se als registres següents:
a) Als registres de qualsevol òrgan administratiu, que pertanga a l'administració General de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en aquest últim cas, s'haguera subscrit l'oportú Conveni.
b) A les oficines de Correus, en la forma que reglamentàriament s'establisca.
c) En les representacions diplomàtiques o oficines consulars d'Espanya a l'estranger.
d) En qualsevol altre que establisquen les disposicions vigents.
3. Així mateix, la documentació referenciada en l'apartat anterior, podrà presentar-se en qualsevol de les oficines PROP que figuren enumerades en l'annex 6.
Article 9. Termini de presentació de sol·licituds
El termini de presentació de sol·licituds serà de vint dies naturals, i s'iniciarà el seu còmput l'endemà de la publicació d'aquesta orde en el DOCV.
Article 10. Documentació
1. Sol·licitud subscrita en nom de la pime interessada, degudament emplenada, segons el model oficial que figura en l'annex 1, acompanyada dels documents següents:
a) Fitxa de manteniment de tercers, d'acord amb el formulari que figura en l'annex 2, degudament firmada, que servirà per a acreditar la titularitat del compte bancari, a través del qual la persona o entitat sol·licitant desitge percebre la subvenció en cas de resultar adjudicatària d'aquesta.
b) Còpia confrontada del CIF de l'entitat sol·licitant i del DNI de la persona que actue en la seua representació, així com del poder de representació suficient o document equivalent segons les prescripcions legals, de la persona que firme la sol·licitud; o, si és el cas, còpia confrontada del DNI de l'empresari o empresària individual.
c) Declaració responsable subscrita en nom de la pime sobre les ajudes percebudes amb caràcter de minimis en aquest exercici i en els dos anteriors, conforme a l'annex 3.
d) Certificat de l'empresa proveïdora sobre que el programari la subvenció del qual se sol·licita compleix amb els requisits exigits en la present norma, d'acord amb l'annex 4.
e) Declaració responsable subscrita en nom de la pime, integrada en l'annex 1, sobre els punts següents:
- Caràcter de pime de la persona o entitat sol·licitant, i nombre de persones treballadores d'aquesta.
- Compliment dels requisits establits en apartat 1, de l'article 13, de la Llei 38/2003, de 17 de novembre, General de Subvencions, i
- No trobar-se incursa en cap de les prohibicions per a obtindre la condició de pime beneficiària assenyalades, tant en l'esmentat article 13 de la Llei 38/2003, de 17 de novembre, General de Subvencions, com en l'article 47.9 del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
2. En el cas que la sol·licitud presentada no reunisca els requisits establits en la present Orde, es requerirà la persona interessada perquè procedisca a la seua esmena en el termini improrrogable de deu dies naturals, i se li indicarà que, si no ho fa, es considerarà que desisteix de la seua sol·licitud, prèvia resolució a aquest efecte, d'acord amb els articles 23 de la Llei 38/2003, de 17 de novembre, General de Subvencions, i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 11. Instrucció
1. Rebudes les sol·licituds, el Consejo de Cámaras de Comercio, Industria y Navegación de la Comunitat Valenciana les valorarà, i es podran realitzar d'ofici totes les actuacions que calguen per a la determinació, el coneixement i la comprovació de les dades, en virtut de les quals ha de pronunciar-se la resolució.
2. En qualsevol fase de la tramitació de l'expedient, a la vista de la documentació que es troba en poder d'aquest i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú, i efectuar les comprovacions necessàries sobre l'exactitud de tot això.
3. Els tràmits que hagen de ser complimentats per les persones interessades en el curs del procediment, així com les seues relacions amb l'administració, se subjectaran al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Valoració
1. Per a la valoració de les ajudes previstes en la present Orde, el Consejo de Cámaras de Comercio, Industria y Navegación de la Comunitat Valenciana atendrà els criteris especificats en l'article 13, la planificació i racionalització dels recursos, així com les limitacions pressupostàries.
2. Per tal d'avaluar cada sol·licitud, es crearà una Comissió de Valoració integrada pels membres següents:
- Presidenta: la directora general del Consejo de Cámaras de Comercio, Industria y Navegación de la Comunitat Valenciana.
- 4 Vocals:
· Un tècnic o tècnica del Consejo de Cámaras de Comercio, Industria y Navegación de la Comunitat Valenciana
· El cap del TIC d'Informàtica de la Cambra de Comerç, Indústria i Navegació de València.
· El director d'Informàtica i Noves Tecnologies de la Cambra de Comerç, Indústria i Navegació d'Alacant.
· Un assessor tècnic de Noves Tecnologies de la Cambra de Comerç, Indústria i Navegació de Castelló.
- Un secretari o secretària elegit entre els vocals.
3. La Comissió de Valoració adaptarà el seu funcionament al que establix la convocatòria i, de manera subsidiària, a les regles contingudes en el capítol II, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Criteris de valoració i d'adjudicació de les subvencions
1. Rebran ajuda econòmica les xicotetes i mitjanes empreses que hagen presentat, dins del termini i la forma escaient, la seua sol·licitud, i obtinguen la major puntació després d'aplicar-se el barem descrit en l'apartat següent, fins a esgotar-se el crèdit disponible a aquest efecte.
2. Comprovada la concurrència dels requisits d'admissió tipificats en els articles 3 i 4 d'aquesta norma, s'assignarà la puntuació a cada pime sol·licitant, atenent els criteris següents:
a) Referits a la pime:
- Nombre de persones ocupades, d'acord amb la puntuació següent:
· Fins a 10 persones ocupades, 15 punts.
· D'11 fins a 50 persones ocupades, 10 punts
· De 51 fins a 250 persones ocupades, 7 punts.
- Disposició de pàgina web (10 punts).
b) Referits a les plataformes, solucions o serveis, la subvenció de les quals se sol·licita:
- Possibilitat d'integració de la solució, plataforma o servei, la subvenció de la qual se sol·licita, amb els sistemes d'informació de l'empresa relacionats amb la cadena de subministrament (10 punts).
- Permetre la utilització del format UBL XMLDsig Eveloped (15 punts).
- Permetre la utilització de format de firma de llarga duració ETSI TS 101 903 (XMLDsig XL) (15 punts).
- Permetre la utilització de mecanismes de segellat de temps, traçabilitat de factura (10 punts).
- Permetre la utilització de la solució en modalitat online (ASP) i off-line, en els equips de l'empresa (10 punts).
- Inclusió d'un certificat exclusiu de facturació electrònica que permeta el màxim nivell de seguretat (15 punts).
3. Els empats es dirimiran en funció del menor nombre de persones treballadores de la pime sol·licitant i, en cas que no siga suficient l'esmentat criteri, per rigorós orde d'entrada en els punts de registre relacionats en l'article 8.
4. En cap cas no es concedirà una subvenció superior a la sol·licitada per la persona o entitat.
Article 14. Resolució
1. Les sol·licituds d'ajudes objecte d'aquesta convocatòria les resoldrà el conseller de Justícia i Administracions Públiques, en el termini màxim de tres mesos des de la data d'entrada d'aquestes en l'òrgan competent per a la seua tramitació.
2. Transcorregut el termini màxim sense haver-se publicat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost dels serveis que ha d'adquirir l'entitat o persona física beneficiària. Així mateix, l'import al·ludit tampoc no podrà superar els límits de 100.000 o 200.000 euros en concepte de quantia total percebuda amb el caràcter d'ajuda de minimis durant tres exercicis fiscals inclòs aquest, d'acord amb allò que s'ha especificat en l'apartat 2, de l'article 6, de la present Orde.
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
5. Així mateix, la concessió d'una subvenció, a l'empara d'aquesta orde, no comportarà cap obligació per a aquesta Conselleria de convocar subvencions en exercicis posteriors.
6. La resolució d'adjudicació de les presents ajudes es publicarà en el Diari Oficial de la Comunitat Valenciana i, a més dels continguts prescrits en l'article 25 de la Llei 38/2003, de 17 de novembre, General de Subvencions, relacionarà, amb la puntuació obtinguda, totes aquelles sol·licituds que, complint tots els requisits, hagen sigut desestimades per sobrepassar-se la quantia màxima del crèdit fixat en la convocatòria. L'esmentada relació possibilitarà la realització de noves concessions, seguint l'orde de puntuació resultant, davant d'eventuals renúncies o altres incidències, i sempre que la persona o entitat potencialment beneficiària accepte expressament aquesta opció, en el termini de deu dies hàbils que es concedirà a l'efecte. L'esmentada relació de sol·licituds tindrà caràcter provisional, i adquirirà caràcter definitiu, transcorreguts altres deu dies hàbils des de la seua publicació sense que s'hagen presentat al·legacions a aquesta.
Article 15. Recursos
1. Les resolucions que es dicten en virtut de la present convocatòria esgoten la via administrativa i en contra podrà interposar-se recurs potestatiu de reposició, en el termini d'un mes a comptar de l'endemà de la seua notificació.
2. Davant de la desestimació per silenci administratiu de la sol·licitud, podrà interposar-se, davant de l'acte presumpte, idèntic recurs a l'esmentat en l'apartat anterior, en el termini de tres mesos a comptar de l'endemà a aquell en què haguera finalitzat el termini per a dictar i notificar la resolució expressa, que s'indica en article 14 de la present Orde.
3. Tot això sense perjuí que, en ambdós supòsits, la persona o entitat interessada puga interposar, directament, recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de l'esmentada jurisdicció o qualsevol altre recurs que estime procedent.
Article 16. Sistema i forma de pagament de les subvencions
1. L'obligació de pagament es contraurà contra presentació de factures reglamentàries segons la normativa vigent (Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació i es modifica el reglament de l'Impost sobre el Valor Afegit, BOE núm. 286, 29.11.2003).
2. El pagament de l'ajuda concedida es farà efectiu mitjançant transferència, després de la presentació per part de la persona o entitat beneficiària d'aquesta, de la documentació a què es referix l'article 19 de la present Orde.
Article 17. Obligacions de les persones i entitats beneficiàries
1. Les persones i entitats beneficiàries estaran subjectes a les obligacions generals derivades de la normativa vigent sobre ajudes o subvencions públiques i, en particular, al que fa referència l'article 14 de la Llei 38/2003, de 17 de novembre, General de Subvencions.
En concret, totes les xicotetes i mitjanes empreses beneficiàries d'aquestes ajudes queden obligades a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Acreditar, davant del Consejo de Cámaras de Comercio, Industria y Navegación de la Comunitat Valenciana, i aquest davant la Conselleria de Justícia i Administracions Públiques, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació que efectue el Consejo de Cámaras de Comercio, Industria y Navegación de la Comunitat Valenciana o la Direcció General de Modernització, així com a qualssevol altres de control financer que puga realitzar la Intervenció de la Generalitat o la Comissió Europea, i aportar quanta informació els siga requerida en l'exercici de les actuacions anteriors.
d) Comunicar al Consejo de Cámaras de Comercio, Industria y Navegación de la Comunitat Valenciana o a la Direcció General de Modernització l'obtenció d'altres subvencions, ajudes, ingressos o recursos obtinguts per al seu finançament o altres costos, especialment si han sigut adjudicades amb subjecció al règim de minimis. Aquesta comunicació haurà d'efectuar-se tan prompte com es conega el caràcter de pime beneficiària de l'ajuda i, en tot cas, amb anterioritat a la justificació de l'aplicació donada als fons percebuts.
e) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la persona o entitat beneficiària, en cada cas, per tal de garantir l'adequat exercici de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
g) Adoptar les mesures de difusió contingudes en l'apartat 4, de l'article 18, de la Llei General de Subvencions. En aquest sentit la persona física o entitat beneficiària es compromet a citar que ha gaudit d'una ajuda concedida per la Conselleria de Justícia i Administracions Públiques en qualsevol publicació resultant de l'activitat per a la qual es va concedir l'ajuda.
h) Les obligacions establides amb caràcter general en l'art. 31.4 de la Llei 38/2003, de 17 de novembre, General de Subvencions.
i) Justificar la realització de l'adquisició dels serveis subvencionats o el desenrotllament de les actuacions finançades, en el termini comprés entre la data en què es publique o es faça definitiva la llista de persones o entitats adjudicatàries de la subvenció i el dia 28 de novembre de 2008 (ambdós inclusivament).
2. S'eximeixen les persones o entitats sol·licitants de l'obligació d'acreditar el fet de trobar-se al corrent de les obligacions tributàries i davant de la Seguretat Social, segons el que disposa l'apartat 5, de l'article 3, de l'Orde de 30 de maig de 1996, de la Conselleria d'Economia i Hisenda, sobre la forma d'acreditar els beneficiaris de subvencions l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana, atés que la quantia màxima subvencionable per concepte i any no supera els 1.800 euros.
Article 18. Sistema de justificació de les subvencions
La justificació total presentada per la persona o entitat adjudicatària haurà de ser, com a mínim, igual a la despesa total estimada del servei objecte de la subvenció, i no podran ser compensades entre si les quantitats subvencionades per diferents conceptes.
Article 19. Documentació justificativa a presentar per la persona o entitat beneficiària
Les persones físiques o entitats beneficiàries presentaran les factures reglamentàries, en què constarà la descripció dels serveis subvencionats, junt amb dues còpies d'aquestes. Les esmentades còpies seran confrontades en el registre d'entrada en què es presente l'escrit en què se sol·licite el pagament, i la factura original s'haurà de tornar a la persona o entitat beneficiària.
Article 20. Termini de presentació de la justificació de les subvencions
1. Amb independència del tipus de subvenció de què es tracte, el termini màxim de presentació de la justificació finalitzarà el dia 28 de novembre de 2008.
2. Excepcionalment, la Direcció General de Modernització podrà admetre que la documentació acreditativa de la correcta realització de l'activitat subvencionada es presente fora del termini establit en la present convocatòria, sempre que el retard obeïsca a causes degudament justificades en l'expedient i no imputables a les persones físiques o jurídiques beneficiàries de la subvenció.
Article 21. Deixament sense efecte, minoració i reintegrament
1. Es podrà dictar una resolució de deixament sense efecte o minoració i, en tot cas, reintegrament de les quantitats percebudes amb la corresponent exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
2. La resolució de deixament sense efecte, a través de la qual es declare la pèrdua del dret a la subvenció concedida, es dictarà previ requeriment d'esmena a la persona o entitat adjudicatària pel termini improrrogable de quinze dies hàbils.
3. El procediment s'iniciarà d'ofici, com a conseqüència de la iniciativa pròpia de l'òrgan competent o en virtut d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia.
4. En la tramitació del procediment es garantirà, en tot cas, el dret de les persones i entitats interessades a l'audiència.
5. El termini màxim per a resoldre serà de tres mesos des del moment que siga incoat l'expedient de deixament sense efectes o de minoració.
6. Les quantitats que es reintegren tindran la consideració d'ingrés de dret públic, als efectes del procediment aplicable per a la cobrança.
Article 22. Reintegrament de quantitats percebudes
1. Procedirà el reintegrament de les quantitats percebudes i l'exigència del corresponent interés de demora des del moment del pagament de l'ajuda -d'acord amb el que establix l'article 37 de la Llei 38/2003, de 17 de novembre, General de Subvencions-, en els següents supòsits d'incompliment de les condicions imposades amb motiu de la concessió de la subvenció:
a) Obtenció de la subvenció falsejant les condicions requerides per a això o ocultant aquelles que ho hagueren impedit.
b) Incompliment total o parcial de l'objectiu, de l'activitat, del projecte o la no- adopció del comportament que fonamenten la concessió de la subvenció.
c) Incompliment de l'obligació de justificació o justificació insuficient.
d) Incompliment de l'obligació d'adoptar les mesures de difusió contingudes en l'article 18.3.g) de la present Orde.
e) Resistència, excusa, obstrucció o negativa a les actuacions de comprovació i control financer; així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, de la Unió Europea o d'organismes internacionals.
f) Incompliment de les obligacions imposades per l'administració a les persones i entitats beneficiàries, així com dels compromisos per aquestes adquirits, amb motiu de la concessió de la subvenció, sempre que afecten o es referisquen al mode en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
g) Incompliment de les obligacions imposades per l'administració a les persones i entitats beneficiàries, així com dels compromisos per elles adquirits, amb motiu de la concessió de la subvenció, diferents dels anteriors, quan d'això es derive la impossibilitat de verificar la finalitat donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals de la Unió Europea o d'organismes internacionals.
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
2. En el cas que el compliment de la persona o entitat beneficiària s'aproxime de manera significativa al compliment total i aquesta acredite una actuació inequívocament tendent a la satisfacció dels seus compromisos, la quantitat a reintegrar estarà determinada segons el principi de proporcionalitat, d'acord amb l'exigència continguda en el paràgraf n), de l'apartat 3, de l'article 17, de la Llei 38/2003, de 17 de novembre, General de Subvencions.
3. Igualment, en el supòsit de concurrència de subvencions o un altre tipus d'ingrés, quan l'ajuda principal siga de la Generalitat procedirà el reintegrament de l'excés obtingut sobre el cost de l'activitat exercida.
DISPOSICIONS ADDICIONALS
Primera
Els aspectes previstos en la present Orde s'aplicaran sense perjuí del conjunt de normes que regulen l'administració de la Generalitat, especialment en matèria pressupostària.
Segona
De conformitat amb el que establix la Llei Orgànica 15/1999, de 13 de desembre, de Protecció de Dades de Caràcter Personal, les dades personals de les persones sol·licitants incloses en el transcurs del present procediment de concurrència competitiva, seran incloses en un fitxer automatitzat titularitat de la Direcció General de Modernització i del Consejo de Cámaras de Comercio, Industria y Navegación de la Comunitat Valenciana, per tal de servir a l'administració en les tasques de control sobre les ajudes concedides amb el caràcter de minimis, en compliment del que disposa el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE núm. L 379, de 28 de desembre de 2006).
DISPOSICIONS FINALS
Primera
S'autoritza el director general de Modernització per dictar totes les instruccions que calguen per al desenrotllament de la present Orde.
Segona
Quan, per part de les persones i entitats sol·licitants, es faça publicitat a través de qualsevol mitjà de comunicació dels serveis subvencionats, totalment o parcialment, mitjançant les ajudes a què es referix aquesta orde, caldrà fer constar explícitament que es tracta d'una ajuda de la Generalitat.
Tercera
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Quarta
Contra les bases de la present convocatòria es podrà interposar, potestativament, recurs de reposició davant del mateix òrgan que les ha dictades, en el termini d'un mes comptat des de l'endemà a la seua publicació; o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà a la seua publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de la possibilitat d'interposar qualsevol altre que s'estime adequat.
València, 8 de setembre de 2008
El conseller de Justícia i Administracions Públiques,
FERNANDO DE ROSA TORNER